KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2025. január 30.-i rendkívüli ülésére)


TÁRGY:	AZ ÖNKORMÁNYZAT ÁLTAL ADOMÁNYOZHATÓ ELISMERÉSEKRŐL SZÓLÓ ÖNKORMÁNYZATI RENDELET MÓDOSÍTÁSA


Kiskőrös Város Önkormányzata Képviselő-testülete Magyarország címerének és zászlajának használatáról, valamint állami kitüntetéseiről szóló 2011. évi CCII. törvény felhatalmazása alapján megalkotta az Önkormányzat által adományozható elismerésekről szóló 25/2004. (IX.30.) önkormányzati rendeletet (továbbiakban: Rendelet). 

A rendeletben kerültek meghatározásra többek között az Önkormányzat által adományozható kitüntetések és díjak, valamint elismerések az alábbiak szerint.

· „Kiskőrös Város Díszpolgára” cím
· „Kiskőrösért” díj 
· Szakmai kitüntető díjak
· „Kiskőrösért emléklap”
· „Kiskőrös Város Szolgálatáért” emléklap
· „Év sportolója” plakett

A Rendelet 2. §-nak értelmében
„(1) „Kiskőrös Város Díszpolgára” cím adományozható a város, az ország fejlődésének, érdekeinek előmozdításában, illetve a nemzetközi életben kifejtett kimagasló tevékenységért.

(2) A „Kiskőrös Város Díszpolgára” feliratú a város címerét ábrázoló plakett és díszoklevél átadására általában a március 15-én tartandó ünnepségen kerül sor, de indokolt esetben a Képviselő-testület az adományozásról szóló határozatában más időpontot is megjelölhet.”   

Tekintettel arra, hogy a „Kiskőrös Város Díszpolgára” cím a város, az ország fejlődésének, érdekeinek előmozdításában, illetve a nemzetközi életben kifejtett kimagasló tevékenységért adományozható, javaslom, hogy elismeréssel járó plaketten és díszoklevélen kívül, a cím birtokosa a jövőben egy a város címerével ellátott arany emlékgyűrűt is kapjon, a cím rangjához méltóan.

A fentiek alapján javaslom, hogy a Képviselő-testület az önkormányzat által adományozható elismerésekről szóló rendeletet a rendelet-tervezetben foglaltak szerint módosítsa.


Kiskőrös, 2025. január 27. 


                                                                                             			Domonyi László sk.
                                                                                                  			   polgármester







KISKŐRÖS VÁROS ÖNKORMÁNYZATA
 KÉPVISELŐ-TESTÜLETÉNEK 
.../2025. (...) önkormányzati rendelete
az Önkormányzat által adományozható elismerésekről szóló 25/2004. (IX. 30.) önkormányzati rendelet módosításáról


[1] Kiskőrös Város Önkormányzatának Képviselő-testülete az önkormányzat által adományozható elismerések körét és eljárásrendjét, valamint a kegyeleti rendelkezéseket és a nemzeti ünnepek megtartásának rendjét jelen rendeletben szabályozza.
[2] Kiskőrös Város Önkormányzatának Képviselő-testülete Magyarország címerének és zászlajának használatáról, valamint állami kitüntetéseiről szóló 2011. évi CCII. törvény 24. § (9) bekezdésében kapott felhatalmazás alapján, az Alaptörvény 32. cikk (1) bekezdés i) pontjában meghatározott feladatkörében eljárva a következőket rendeli el:
1. §
Az Önkormányzat által adományozható elismerésekről szóló 25/2004. (IX.30.) önkormányzati rendelet 2. § (2) bekezdése helyébe a következő rendelkezés lép:
„(2) A „Kiskőrös Város Díszpolgára” feliratú, a város címerét ábrázoló plakett, a város címerével ellátott arany emlékgyűrű és díszoklevél átadására általában a március 15-én tartandó ünnepségen kerül sor, de indokolt esetben a Képviselő-testület az adományozásról szóló határozatában más időpontot is megjelölhet.”
2. §
Ez a rendelet a kihirdetését követő napon lép hatályba.
